《多异岭》
明代·岑徵

天风吹浪上平陆，叠出层峦边地轴。移来蜃气作招提，借得珊瑚成古木。

洪涛晨夜杂鸣钟，瑶草琪花满梵宫。西望黎山东望海，扶筇更上最高峰。

海潮岩在东边岫，鬼斧神工劳结搆。一片奇云入夏生，何时堕此成岩窦。

灵泉一道出山腰，上通银汉下通潮。甘似慧泉清彻底，能使人间旱魃消。

西峰顶上开平陇，焦原之险谁齐踵。卵形奇石架峰头，少女萧萧顽石动。

更多丛棘回游屐，谁为好事能开辟。幽岩异壑惜沉埋，输与猿猱作窟宅。

君不见山名多异必多奇，尚有幽奇且秘之。会逢子厚开钴鉧，越峤还应待客儿。

作者简介：岑徵（一六二七—一六九九），字金纪，号霍山。南海人。明思宗崇祯间诸生。年二十遭鼎革，弃诸生，隐西樵。沧桑事定，乃入粤西，泛三湘，走金陵，复北游燕赵间，所至多凭吊寄怀之作。性方介，不受人怜，人亦罕怜之者。所与为友者，惟高僧、野人及二三知己。坎壈以终。著有《选选楼集》。清陈伯陶编《胜朝粤东遗民录》卷一有传。